19/06/2018 | Administración LocalProvincial
Deputación Provincial da Coruña
Servizo de Planificación e Xestión de Recursos Humanos. Sección de Planificación de Recursos Humanos
Convocatoria das axudas de estudos do persoal da Deputación Provincial da Coruña para o curso 2017-2018

ANUNCIO RESOLUCIÓN 21441/2018 DO 15/06/2018, POLA QUE SE APROBAN AS BASES DA CONVOCATORIA DAS AXUDAS DE ESTUDOS DO PERSOAL DA DEPUTACIÓN PROVINCIAL DA CORUÑA PARA O CURSO 2017-2018 Por resolución de presidencia número 21441/2018 do 15/06/2018, que se transcribe a continuación, resolveuse aprobar as bases da convocatoria das axudas de estudos do persoal ao servizo desta Deputación Provincial para o curso 2017-2018. Logo de ver os informes dos Servizos de Planificación e Xestión de RRHH e Fiscalización e a proposta de Bases que ten a conformidade dos representantes sindicais segundo o acordado na Comisión Mixta de seguimento do Acordo negociado de funcionarios e do Convenio Colectivo do Persoal laboral do 30/05/2018. RESOLVO: Aprobar a convocatoria de Axudas para estudos do persoal ao sevizo desta Deputación Provincial para o curso 2017-2018, de conformidade coas seguintes Bases: 1.–Persoas beneficiarias. Poderán solicitar as axudas económicas para estudos obxecto da presente convocatoria todo o persoal funcionario de carreira en propiedade, persoal laboral fixo, e persoal temporal (funcionarios interinos, persoal laboral temporal e persoal eventual cun ano de servizos prestados de forma ininterrompida dende o seu nomeamento até a data de fin da convocatoria, coa excepción do persoal incluído en proxectos ou convenios subvencionados pola Unión Europea ou outras Administracións Públicas), e que estean en servizo activo nesta Excma. Deputación provincial na data na que finalice o prazo de presentación de solicitudes desta convocatoria. O persoal xubilado ou pensionista e orfos/as deste persoal terán igual dereito.2.–Alcance. As axudas obxecto da presente convocatoria van destinadas aos seguintes estudos: – Escolas infantís (1.º ciclo de educación infantil). – Educación infantil e Primaria. – Educación secundaria: ESO, bacharelato e formación profesional ciclos de grao medio. – Graduado en ESO (ou equivalente) para adultos. – Acceso á universidade. – Formación profesional ciclos de grao superior. – Educación universitaria: Graos, Mestrados e doutoramento. – Educación especial: procederá no caso de que o alumnado para o que se solicite reciba unha educación especial con motivo de diversidade funcional física ou psíquica acreditada co certificado de minusvalía oficial e estea matriculado nalgún dos estudos sinalados na presente base. – Estudos en Conservatorios Oficiais de Música e Danza. – Ensinanzas oficiais de idiomas impartidas por Institucións de titularidade pública dependentes do Estado, CCAA ou Institucións Europeas. – Ensinanzas especiais superiores que teñan unha regulación especial con equivalencia de Grao. Non se aboarán estudos con titulacións non homologadas oficialmente nin másters ou cursos de postgrao, agás os estudos de mestrados universitarios oficiais orientados a especialización académica ou profesional ou ben a promover a iniciación en tarefas investigadoras (1 ou 2 cursos académicos) conforme o sinalado no Real decreto 1393/2007 e demais lexislación vixente. Soamente se aboarán taxas de cursos de universidade que convaliden créditos das carreiras que estudien os alumnos/as e que estean directamente relacionados. Tendo en conta o novo mapa de titulacións xurdido tras a aplicación do chamado “Plan Bolonia” que inclúe a homologación de 138 novas titulacións así como un novo modelo de formación por “graos” tomarase como referencia o establecido na lexislación reguladora deste proceso.3.–Condicións xerais. Son condicións xerais para obter a axuda á que se refire esta convocatoria, e pola seguinte orde de preferencia: a) Que o alumno ou alumna sexa fillo/a ou persoa a cargo (sempre que os seus ingresos non excedan do IPREM anual referenciado a 14 pagas e que non perciban ningunha axuda para a mesma fin) do persoal cos requisitos sinalados anteriormente na base 1.ª, que presten servizos nesta Excma. Deputación. b) Que o alumno/a sexa funcionario/a de carreira, persoal laboral fixo ou persoal laboral temporal cos requisitos sinalados anteriormente na base 1.ª, que presten servizos nesta Excma. Deputación. c) Que o alumno/a para o que se solicite a axuda sexa cónxuxe ou parella de feito (sempre que os seus ingresos non excedan do IPREM anual referenciado a 14 pagas e que non perciban ningunha axuda para a mesma fin) do persoal cos requisitos sinalados anteriormente na base 1.ª, que presten servizos nesta Excma. Deputación. d) Non percibir outra bolsa que supoña axuda económica para a mesma ou análoga finalidade académica. No suposto de percibir unha axuda por un importe menor o sinalado na base 8.ª poderase solicitar a diferenza. e) Non repetir curso, coa excepción dos estudos de primaria e ESO. No caso de estudos medios e universitarios nos que se lle permite ao alumnado a posibilidade de matricularse por créditos, entenderase referida a repetición os créditos das que se matriculara en cursos anteriores. No graduado en ESO para adultos aboaranse un máximo de catro módulos f) Pola limitación orzamentaria existente non se aboará segunda carreira/titulación agás ás persoas que posúan diplomatura universitaria anterior o Plan Bolonia e que desexen conseguir estudos de grado universitario, ás que se lles aboarán soamente os créditos necesarios para obter a citada titulación. g) A bolsa de escolas infantís concederase só até os dous anos (inclusive) e deberase facer constar na solicitude a data de nacemento. Neste apartado será de aplicación a vixente normativa reguladora da admisión nos estudos de educación infantil. h) Nos estudos universitarios, ciclos medios e superiores de FP e bacharaleto terán dereito a percibir a axuda pola residencia as persoas solicitantes que teñan que residir fóra do domicilio habitual obrigatoriamente por motivo de estudos. Xustificarase documentalmente con certificado de residencia universitaria, contrato de alugamento ou recibos xustificativos do aboamento da residencia durante o curso escolar obxecto da convocatoria a nome da persoa solicitante ou do alumnado. A residencia aboarase dunha soa vez por curso, aínda que se matriculen de disciplinas soltas e non volverá a pagarse até que se matricule doutro curso distinto. i) A axuda por desprazamento entre o domicilio e o centro de estudos procederá sempre que supere a distancia mínima de 1 km. Poderá solicitarse no caso de estudos de bacharelato, ciclos formativos de grao medio e superior e estudos universitarios e deberá acreditarse na solicitude a distancia en km dende o seu domicilio ata o centro donde realiza os estudos e indicar o medio de transporte utilizado polo alumno/a solicitante. No caso de estudos non presenciais deberán indicarse ademáis os días en que é obrigatorio o desprazamento ó centro de estudos.4.–Consignación orzamentaria. Do importe total consignado no Orzamento xeral da Corporación para o exercicio 2018 no capítulo correspondente a “Acción social en favor do persoal funcionario e laboral “ na aplicación orzamentaria 0710/221/162.04 destinaranse para as axudas de estudos 384.507 €. Esta cantidade poderá ser incrementada no importe que permita a Lei de Orzamentos Xerais do Estado para o ano 2018. No caso de existir economía na cantidade destinada as axudas para a adquisición de vivenda habitual do persoal funcionario e laboral fixo, poderase destinar ao pagamento das axudas para estudos, se unha vez aplicadas as bases 7.ª e 8.ª da presente convocatoria fose preciso.5.–Tramitación. As axudas desta convocatoria tramitaranse de xeito telemático a través da plataforma SUBTEL, na páxina web da Deputación da Coruña: www.dacoruna. gal A tramitación telemática aplicarase a todas as fases do procedemento incluíndo en cada unha delas, as notificacións e as comunicacións, os requirimentos de información e documentación, e os envíos de documentación que foran necesarios para tramitar os expedientes. Conforme ao disposto no artigo 40 da Lei 39/2015, do 1 de outubro do procedemento administrativo común das administracións públicas, notificarase aos interesados as resolucións e actos administrativos que afecten aos seus dereitos e intereses. Correspóndelles ás Comisións Mixtas de Interpretación, Estudo e Seguimento do acordo negociado de funcionarios e do convenio colectivo do persoal laboral, a tramitación, estudo, interpretación, e resolución de dúbidas de feito ou de dereito das solicitudes presentadas; así como elevar a proposta de concesión das axudas económicas a que se refire esta convocatoria á Presidencia da Corporación, que as concederá por resolución. As Comisións Mixtas resérvanse o dereito de solicitarlles aos peticionarios todos os documentos necesarios para a análise e estudo das subvencións co fin de comprobar a veracidade dos documentos entregados, sendo causa de exclusión da axuda a presentación das solicitudes fóra de prazo, as que conteñan falsidade ou ocultación de datos en calquera das circunstancias incluídas na solicitude ou na documentación que acompañan e que resultaran determinantes para a concesión de axudas e fixación da contía.6.–Prazo de presentación das solicitudes. As solicitudes presentaranse de xeito telemático, a través da plataforma SUBTEL na páxina web da Deputación da Coruña: www.dacoruna. gal Data de inicio do prazo: 00.00 horas do día seguinte ao da publicación desta convocatoria no BOP. Data de fin: 14.00 horas do día 20 de xullo do 2018. Non se admitirán solicitudes en papel.7.–Documentación. Sen prexuízo dos datos consignados na solicitude achegaranse a esta, inescusabelmente, os seguintes documentos: a) Copia da última declaración da renda de cada un dos membros da unidade familiar referida ao exercicio inmediato anterior do ano da convocatoria (exercicio 2016). No caso de non estar obrigado a persoa solicitante ou algún dos membros da unidade familiar a presentar tal declaración, presentarase certificación expedida pola Axencia Tributaria na que consten detallados os ingresos e as retencións percibidas nese exercicio fiscal. No caso de que a persoa solicitante ou algún dos membros da unidade familiar non percibisen ingresos nese período presentarase unha certificación expedida pola Axencia Tributaria acreditativa desa circunstancia. Ademais, no suposto de parellas de feito deberá presentarse xustificante da inscrición nalgún dos rexistros de parellas existentes nas comunidades autónomas ou concellos do lugar de residencia ou ben a formalización de documento público no que conste a constitución da dita parella a primeira vez que se solicite a axuda. Non será necesaria a presentación deste documento si os solicitantes autorizan a Deputación a consulta a Axencia Tributaria dos datos fiscais da unidade familiar. b) Para escolas infantís, educación infantil e educación primaria, entregarase a certificación acreditativa de teren a matrícula realizada no curso para o que se solicita a axuda. No caso de que se solicite axuda de gardería e o fillo/a non apareza relacionado na declaración da renda como membro da unidade familiar, presentarase documento acreditativo do nacemento (libro de familia ou certificación de nacemento). c) Para educación secundaria obrigatoria, bacharelato, formación profesional e acceso á universidade, entregarase: ou ben a certificación acreditativa de estar matriculado do curso para o que se solicita a axuda e de ter superado o curso anterior (agás nos estudos nos que se pode pasar de curso sen superar o anterior), ou ben os documentos de liquidación de taxas de matrícula e certificación de notas do curso anterior. d) Estudos universitarios: copia do documento de liquidación de taxas de matrícula correspondente ao curso para o que se solicita a axuda( co xustificante bancario do abono), así como do documento no que figuran relacionadas as disciplinas ou os créditos obrigatorios do curso en cada caso. Tamén deberán presentar a información do expediente académico que comprenda as materias cursadas dende que se iniciaron eses estudos ata o curso actual. Naqueles supostos en que se aprecien discrepancias entre o contido do expediente, a solicitude de matrícula e os antecedentes que constan no Servizo de Recursos Humanos, poderá esixirse unha certificación académica orixinal da universidade. e) Para o doutoramento ou mestrados universitarios: copia do documento de liquidación de taxas de matrícula correspondente ao curso para o que se solicita a axuda e información do expediente académico que comprenda as materias cursadas dende que se iniciaron eses estudos ata o curso actual f) Para educación especial, certificación acreditativa de estar matriculado nun centro durante o curso e ademais o certificado oficial que acredite a minusvalía, que só no caso de ser temporal a minusvalía terá que ser actualizado. g) Todos os membros da unidade familiar que realicen traballos por conta allea, deberán presentar a certificación negativa do seu centro de traballo ou empresa acreditativa de que non reciben outra axuda ou subvención para a mesma fin. h) A axuda por libros e material soamente se aboará nos estudos universitarios sendo preciso xustificar o desembolso efectuado coa correspondente factura e cubrir o impreso que se achega coa solicitude onde figurará o titular do dereito, alumnado, curso e importe correspondente a cada alumno/a, que deberá coincidir co das facturas que se presentan. i) En material informático, só no caso de estudos universitarios e previa xustificación con facturas, aboarase a compra dun ordenador ou tablet unha única vez por carreira universitaria ata un importe máximo de 550 €. Soamente se poderá percibir por libros e material informático sinalado nos anteriores apartados h) e i) un máximo de 550 € por alumno/a A documentación deberá estar asinada electrónicamente polo solicitante ou, no seu caso, pola persoa que designe como representante. A estes efectos, deberá empregarse o modelo de designación dispoñible na plataforma SUBTEL. No caso de que a documentación esté incompleta ou incorrecta, requerirase ao solicitante a súa presentación ou emenda no prazo improrrogable de 10 días, de acordo co establecido na lexislación vixente. A non presentación da documentación en prazo, implicará a desestimación da solicitude.8.–Contía das axudas. a) Escolas infantís: 600 €. b) Educación infantil, e educación primaria: 450 €. c) Educación secundaria obrigatoria, bacharelato, formación profesional ciclos de grao medio e acceso á universidade: 550 €. d) Formación Profesional ciclos de grado superior: 800 €. e) Estudos universitarios: medios, superiores e doutoramento:  Matrícula: importe variábel en función das taxas aboadas, co tope máximo das fixadas pola Consellería de Educación Universitaria para as Universidades Públicas de Galicia para o presente curso académico (DOG n.º 134, do 14/07/2017) ou decretos específicos no caso de ensinanzas especiais.  Libros e material: tras a xustificación documental previa até un máximo de 550 €, agás no doutoramento que non se aboan.  Residencia fóra do domicilio: 2.150 €.  A axuda para desprazamento diario fóra do domicilio: Procederá nos supostos sinalados na Base 4.ª apartado i conforme se detalla: – De 1 a 20 km: 250 € – De 21 a 30 km: 450 € – De 31 a 40 km: 650 € – De 41 a 50 km: 850 € – De 51 a 60 km: 1.050 € – Máis de 61 km: 1.250 € No caso de estudos non presenciais aboarase unha única cantidade de 100 € por curso académico. f) Estudos en Conservatorios Oficiais de Música e Danza e Ensinanzas oficiais de idiomas impartidas por Institucións de titularidade pública dependentes do Estado, CCAA ou Institucións Europeas. – Matrícula: importe variábel en función das taxas aboadas. – Libros e material: previa xustificación con facturas e até un máximo de 150 €. g) Educación especial: 2.400 €. 9.–Porcentaxes. As persoas solicitantes que cumpran estas condicións xerais poderán percibir a axuda nas contías establecidas no punto 8 (contía das axudas). De non ser suficiente a consignación orzamentaria para aboar todas as axudas solicitadas ó 100%, e no caso dos solicitantes de axudas para varios estudios no mesmo curso académico, percibirán unicamente a axuda de maior importe. Non obstante, de non chegar a consignación orzamentaria estabelecida concederanse as axudas atendendo ás seguintes porcentaxes: a) Unidades familiares con ingresos netos por membro da unidade familiar e ano de até 9.366 € percibirán a axuda ao 100%. b) Unidades familiares con ingresos netos por membro da unidade familiar e ano dende 9.366 € a 11.313 €, percibirán a axuda ao 75%. c) Unidades familiares con ingresos netos por membro da unidade familiar e ano dende 11.313 € a 13.663 €, percibirán a axuda ao 50%. d) Unidades familiares con ingresos netos por membro da unidade familiar e ano que superen 13.663 €, percibirán a axuda ao 25%. Se unha vez aplicadas estas porcentaxes sobra ou falta remanente, repartirase ou deducirase proporcionalmente entre as persoas solicitantes de axudas, non podendo superar o 100% de cada contía. Para estes efectos a unidade familiar determinarase conforme o sinalado no art.82 da Lei 35/2006 de 28 de no-vembro do IRPF e por ingresos familiares netos os que figuren como base liquidable xeral na declaración do imposto sobre a renda das persoas físicas correspondente ao último exercicio. No caso daqueles solicitantes que non tiveran a obriga de presentar a citada declaración percibirán as axudas ao 100% e no caso de que un dos membros da unidade familiar presente a declaración e outro non, practicaráselle de oficio unha estimación de base liquidable segundo os criterios que para a obtención desta establece a vixente lexislación do imposto sobre a renda cos datos das certificacións expedidas pola Axencia Tributaria.10.–Disposición final. O feito de presentar a solicitude implica directamente a aceptación das bases coas súas condicións e requisitos máis a autorización expresa á Deputación para pedir, no nome da persoa solicitante, os documentos e certificados que sexan precisos segundo as bases da convocatoria. A Coruña, 15 de xuño de 2018. O PRESIDENTE O SECRETARIO PDFR 21179/2015 do 01/10/2015 O DEPUTADO D. Antonio Leira Piñeiro D. José Luis Almau Supervía